

PROJEKTS uz 03.01.2024.

vēlamais datums izskatīšanai: [FK] 17.01.2024.

domē: 25.01.2024.

sagatavotājs un ziņotājs: Guna Cielava

 LĒMUMS

Ādažos, Ādažu novadā

2024. gada 25. janvārī **Nr.**«DOKREGNUMURS»

**Par prasības celšanu tiesā ceļa servitūta nodibināšanai Lauču ielā, Kalngalē**

Ādažu novada pašvaldības dome izskatīja jautājumu par ceļa servitūta nodibināšanu, lai nodrošinātu piekļuvi pašvaldības nekustamajam īpašumam ar nosaukumu “Saktas” un kadastra numuru 8052 007 0362 (turpmāk - Īpašums).

Izvērtējot lietas apstākļus, pašvaldība konstatēja:

1. Saskaņā ar ierakstiem Rīgas rajona tiesas Carnikavas pagasta zemesgrāmatas nodalījumā Nr. 100000597791 Īpašuma sastāvā ietilpst zemes vienība 0,2002 ha platībā ar kadastra apzīmējumu 8052 007 0362 un adresi – Lauču iela 16, Kalngale, Carnikavas pag., Ādažu nov., 7/15 domājamās daļas no zemes pieder pašvaldībai un 8/15 domājamās daļas pieder privātpersonai.
2. Īpašumam piekļuve paredzēta no Valsts reģionālā autoceļa P1 “Rīga - Carnikava - Ādaži” pa plānotām ceļa servitūta teritorijām caur privātpersonām piederošu nekustamo īpašumu “Pārupieši” ar kadastra Nr. 8052 007 0163 un “Tīrumi” ar kadastra Nr. 8052 007 0776 sastāvā esošām zemes vienībām, attiecībā uz kurām zemesgrāmatā pie lietu tiesībām, kas apgrūtina nekustamu īpašumu, atzīmes veidā ir ieraksti par ceļa servitūtiem kā tiesību uz braucamo ceļu.
3. Latvijas Republikas Augstākās tiesas Senāts ir atzinis, ka zemes reformas laikā ar valsts vai pašvaldības iestādes lēmumu (administratīvo aktu) noteikts īpašuma tiesību aprobežojums un zemesgrāmatā ierakstītā atzīme nav ceļa servitūts Civillikuma 1130., 1231. un 1235. panta izpratnē (Senāta Departamentu priekšsēdētāju 2021. gada 5. jūlija sēdes lēmums Nr.5-14/3-2021, 6.punkts).
4. Atbilstoši Civillikuma 1231. pantam - servitūtus nodibina: 1) ar likumu; 2) ar tiesas spriedumu; 3) ar līgumu vai testamentu.
5. Saskaņā ar domes 26.10.2022. lēmuma Nr. 508 “Par ceļa servitūta nodibināšanu Kalngalē Lauču ielas teritorijā” 2. punktu nolemts slēgt līgumu par reālservitūta – ceļa servitūta nodibināšanu par labu Īpašumam nekustamā īpašuma “Tīrumi” ar kadastra Nr. 8052 007 0776 sastāvā ietilpstošajā zemes vienībā ar kadastra apzīmējumu 8052 007 0776 un adresi – Lauču iela 3, Kalngale, Carnikavas pag., Ādažu nov., īpašnieci, piešķirot tiesību uz braucamo ceļu (127 m2 platībā) saskaņā ar servitūta shēmu (sk. 1. Pielikums).
6. Pašvaldība 19.09.2023. nosūtīja nekustamā īpašuma “Tīrumi”, kadastra Nr. 8052 007 0776, īpašniecei paziņojumu (reģ. Nr. ĀNP/1-12-1/23/1378) ierakstīta pasta sūtījuma (vēstules) veidā ar aicinājumu ierasties pašvaldībā un parakstīt sagatavoto līgumu par ceļa servitūta nodibināšanu zemes vienībā ar kadastra apzīmējumu 8052 007 0776, kā arī organizēja tikšanos dabā pie īpašuma, taču saziņa beigusies bez rezultātiem.
7. Īpašuma 8/15 domājamo daļu kopīpašnieks un nekustamā īpašuma “Pārupieši” īpašnieks ir parakstījuši līgumu par ceļa servitūta nodibināšanu par labu Īpašumam, taču bez nekustamā īpašuma “Tīrumi” īpašnieka pievienošanās līgumam ceļa servitūtu nav iespējams nodibināt un tiesību uz braucamo ceļu zemesgrāmatā nav iespējams reģistrēt.
8. Tā kā ar nekustamā īpašuma “Tīrumi” ar kadastra Nr. 8052 007 0776 īpašnieci nav panākta vienošanās par ceļa servitūta nodibināšanu, pašvaldībai savu interešu aizstāvībai ir jāvēršas tiesā, lai celtu prasību par ceļa servitūta nodibināšanu.

Pamatojoties uz Pašvaldību likuma 73. panta ceturto un sesto daļu, Zemes pārvaldības likuma 7. panta pirmo daļu, likuma “Par autoceļiem” 6.1 panta pirmo un otro daļu, Civillikuma 1231. un 1232. pantu, 1156. panta 3. punktu, kā arī Finanšu komitejas 17.01.2024. atzinumu, Ādažu novada pašvaldības dome

**NOLEMJ:**

1. Pašvaldības Centrālās pārvaldes Juridiskajai un iepirkumu nodaļai līdz 2024. gada 1. martam sagatavot prasību tiesai par reālservitūta - ceļa servitūta nodibināšanu nekustamā īpašuma “Tīrumi”, kadastra Nr. 8052 007 0776, sastāvā ietilpstošajā zemes vienībā ar kadastra apzīmējumu 8052 007 0776 un adresi – Lauču iela 3, Kalngale, Carnikavas pag., Ādažu nov., par labu pašvaldības nekustamajam īpašumam “Saktas”, kadastra Nr. 8052 007 0362, piešķirot tiesību uz braucamo ceļu (127 m2 platībā) saskaņā ar servitūta shēmu (sk. 1. Pielikums).
2. Lēmuma izpildei nepieciešamos finanšu līdzekļus līdz 150,- *euro* paredzēt no pašvaldības Centrālās pārvaldes Nekustamā īpašuma nodaļas budžeta līdzekļiem.
3. Pašvaldības izpilddirektora vietniecei veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

JIN, NĪN, IDV - @

*Cielava, 27343916*